Zwöi tag schpeter bini vo drü journalischte vo dr schwyzer zytig "Le Temps"  aghaute u interviewt worde. Si hei im rahme vore wäutreis vo dr zytig ar ouschtralienetappe gschaffet. E churze bricht mit fotti isch när tatsächlech i dr zytig und uf internet erschine (leider hei si es paar sache verdräit, zum bischpiu die sach mit de roadtrains). Die episode söu aadüte, dass ds inträsse vo de lüt a velofahrer ziemli gross isch. Grad d ouschtralier fahre uf ligevelos buechschtäblech ab. Es isch sogar vorcho, dass me im nächschte dorf scho het gwüsst, dass mir chöme, wüu die reisende vo üs hei verzeut. Mir sy ou viu gföttelet oder gfiumet worde, mit meh oder weniger geischtriiche frage dürlöcheret worde u hüffig für veruckt deklariert worde... E wytere "medieuftritt" hei mer i dr "Coober Pedy Times" gha, dr lokauzytig vo Coober Pedy - das isch e bemerkenswärti opausuecher-schtadt, woni no schpeter wirde druf zrügg cho. Usserdäm bini mau vom italiänische fernseh interviewt, gfiumt und us aune winkle gföttelet worde. Ob si ds materiau schliesslech hei chönne bruche isch meh aus nume fraglech, wüu vor luter ufregig hani ke gschide satz chönne usebrösmele.